แบล็กพิงก์
ประวัติ > 2016–2017: การเปิดตัว ความนิยมที่เพิ่มขึ้น และความสำเร็จเชิงพาณิชย์

การประชาสัมพันธ์สำหรับการเปิดตัวของวงเริ่มขึ้นในสัปดาห์แรกของเดือนสิงหาคม 2016 ด้วยการเผยแพร่ภาพทีเซอร์ วิดีโอ และโฆษณา นับเป็นเกิร์ลกรุปวงใหม่ในรอบเจ็ดปีภายใต้สังกัดวายจีเอนเตอร์เทนเมนต์ แบล็กพิงก์ออกซิงเกิลอัลบั้มเปิดตัว สแควร์วัน เมื่อวันที่ 8 สิงหาคม 2016 ประกอบด้วยแทร็กชื่อ "บูมบายาห์" และ "วิสเซิล" ทั้งสองเพลงติดอันดับที่หนึ่งและสองบนชาร์ตบิลบอร์ด เวิลด์ดิจิทัลซองเซลส์ ทำให้แบล็กพิงก์เป็นศิลปินที่บรรลุเป้าหมายดังกล่าวได้เร็วที่สุดและเป็นศิลปินลำดับที่สามของวายจีเอนเตอร์เทนเมนต์ ที่สามารถครองสองอันดับแรกได้พร้อมกัน ถัดจากไซและบิกแบง เมื่อ "วิสเซิล" ได้รับการเปิดตัวก็สามารถกวาดชาร์ตเพลงเกาหลีทั้งหมดได้อย่างรวดเร็วและเปิดตัวที่อันดับหนึ่งบนแกออนดิจิทัลชาร์ต การแสดงรายการเพลงครั้งแรกของแบล็กพิงก์ ออกอากาศเมื่อวันที่ 14 สิงหาคม 2016 ในรายการ อินกีกาโย ทางช่องเอสบีเอส โดยวงชนะอันดับหนึ่งในรายการ อินกีกาโย หลังจากเปิดตัวได้ 14 วัน พวกเธอสิ้นสุดการประชาสัมพันธ์ สแควร์วัน เมื่อวันที่ 11 กันยายน 2016 ด้วยการชนะ อินกีกาโย อีกหนึ่งครั้ง
แบล็กพิงออกซิงเกิลอัลบั้มที่สอง สแควร์ทู ประกอบด้วยแทร็กชื่อ "เพลย์อิงวิทไฟร์" และ "สเตย์" เมื่อวันที่ 1 พฤศจิกายน 2016 วงเริ่มประชาสัมพันธ์ในรายการ อินกีกาโย เมื่อวันที่ 6 พฤศจิกายน และ เอ็ม เคาต์ดาวน์ ทางช่องเอ็มเน็ตเมื่อวันที่ 10 พฤศจิกายน "เพลย์อิงวิทไฟร์" กลายเป็นซิงเกิลที่สองของแบล็กพิงก์ที่ขึ้นอันดับหนึ่งบนชาร์ตบิลบอร์ด เวิลด์ดิจิทัลซองเซลส์ และเป็นเพลงแรกของเกิร์ลกรุปเคป็อปที่ติดชาร์ตบิลบอร์ด แคนาเดียนฮอต 100 ในเกาหลีใต้ "เพลย์อิงวิทไฟร์" ขึ้นสูงสุดที่อันดับสาม ขณะที่ "สเตย์" อยู่ในสิบอันดับแรก ความสำเร็จเชิงพาณิชย์ของแบล็กพิงก์ในช่วงห้าเดือนแรก ทำให้พวกเธอได้รับรางวัลศิลปินหน้าใหม่หลายรายการในงานประกาศผลรางวัลดนตรีเกาหลีที่สำคัญช่วงสิ้นปี ซึ่งรวมถึงเอเชียอาร์ติสต์อะวอดส์, เมลอนมิวสิกอะวอดส์, โกลเดนดิสก์อะวอดส์, โซลมิวสิกอะวอดส์ และแกออนชาร์ตมิวสิกอะวอดส์ ทั้งนี้ บิลบอร์ด ยังตั้งชื่อให้พวกเธอเป็นหนึ่งในศิลปินกลุ่มเคป็อปหน้าใหม่ยอดเยี่ยมของปี 2016 ด้วย
ในวันที่ 17 มกราคม 2017 แบล็กพิงก์เปิดเผยชื่อแฟนดอมว่า "บลิงก์" ซึ่งเป็นการรวมคำระหว่าง "แบล็ก" และ "พิงก์" เมื่อวันที่ 22 มิถุนายน วงออกซิงเกิลเดี่ยวแบบดิจิทัลครั้งแรกชื่อ "แอสอิฟอิตส์ยัวร์ลาสต์" ตามที่จีซูระบุ เพลงมีการเปลี่ยนแปลงทางเสียงเมื่อเทียบกับผลงานก่อนหน้า ซึ่งนำเสนอคอนเซปต์ "แบล็ก" และนับเป็นซิงเกิลแรกของพวกเธอกับคอนเซปต์ "พิงก์" ที่มีความสดใสขึ้น เพลงขึ้นสูงสุดที่อันดับสามบนแกออนดิจิทัลชาร์ต และอันดับที่ 13 บนชาร์ตบับบลิงอันเดอร์ฮอต 100 ของ บิลบอร์ด กลายเป็นเพลงแรกของพวกเธอที่เข้าสู่ชาร์ตหลังได้ เพลงยังเปิดตัวที่อันดับหนึ่งบนชาร์ตเวิลด์ดิจิทัลซองเซลส์ของ บิลบอร์ด หลังจากออกจำหน่ายได้หนึ่งวัน ทำให้เป็นซิงเกิลอันดับหนึ่งเพลงที่สามของพวกเธอบนชาร์ตนี้ มิวสิกวิดีโอเพลง ภายหลังยังทำลายสถิติมิวสิกวิดีโอที่มียอดกดไลก์สูงสุดโดยเกิร์ลกรุปเกาหลีบนยูทูบ เช่นเดียวกับมิวสิกวิดีโอของศิลปินกลุ่มเคป็อปที่มียอดผู้ชมสูงสุดใน 24 ชั่วโมงแรกของการเปิดตัว
ในวันที่ 20 กรกฎาคม 2017 แบล็กพิงก์จัดการแสดงที่นิปปงบูโดกังในโตเกียว ซึ่งมีผู้เข้าชมมากกว่า 14,000 คน และพยายามซื้อตั๋วเข้าชมมากถึง 200,000 คน วงเปิดตัวในญี่ปุ่นเมื่อวันที่ 30 สิงหาคม 2017 ด้วยการออกเอกซ์เทนเดดเพลย์ภาษาญี่ปุ่นที่มีชื่อเดียวกับตนเอง (EP) โดยเป็นการรวมซิงเกิลก่อนหน้าของวงในเวอร์ชันภาษาญีปุ่น อีพีดังกล่าวเปิดตัวและขึ้นอันดับสูงสุดบนออริคอนอัลบั้มชาร์ต ทำให้แบล็กพิงก์เป็นศิลปินต่างชาติลำดับที่สามที่ติดอันดับสูงสุดบนชาร์ตด้วยการเปิดตัวครั้งแรก ทั้งนี้ "แอสอิฟอิตส์ยัวร์ลาสต์" ยังถูกจัดให้อยู่ 25 อันดับเพลงประจำฤดูร้อนทั่วโลกปี 2017 ของยูทูบอีกด้วย